Komisijos reglamentas (EB) Nr. 79/2003
2003 m. sausio 17 d.
iš dalies pakeičiantis Reglamentą (EB) Nr. 1422/95, nustatantį išsamiais cukraus sektoriaus produkto, melasos, importo įgyvendinimo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2001 m. birželio 19 d. Tarybos reglamentą (EB) Nr. 1260/2001 dėl bendro cukraus sektoriaus rinkų organizavimo [1] su pakeitimais, padarytais Komisijos reglamentu (EB) Nr. 680/2002 [2], ypač į jo 24 straipsnio 4 dalį,
kadangi:
(1) Reglamentas (EB) Nr. 1422/95 [3] nustato, kad tipinės pasaulio rinkos kainos, kuriomis remiantis nustatomi papildomi melasos importo muitai, paprastai nustatomos kiekvieną savaitę Reglamento (EB) Nr. 1260/2001 42 straipsnio 2 dalyje nurodyta tvarka.
(2) Dabartinė sistema apima tipinių kainų ir papildomų muitų nustatymą kiekvieną savaitę, net kai dydžiai nesikeičia ar tik šiek tiek pasikeičia. Siekiant supaprastinti ir išaiškinti tipinių kainų ir papildomų muitų nustatymą, reikėtų numatyti, kad tipinės kainos ir papildomi muitai būtų nustatomi kas dvi savaitės, o šiuo laikotarpiu juos keisti Komisija galėtų tik tam tikromis tiksliomis sąlygomis.
(3) Šiame reglamente numatytos priemonės atitinka Cukraus vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1422/95 1 straipsnio 1 ir 2 dalys pakeičiamos taip:
"1. Reglamento (EB) Nr. 1260/2001 24 straipsnio 1 dalyje minimi papildomi muitai taikomi KN 17031000 ir 17039000 pozicijose klasifikuojamai melasai.
2. Šiame reglamente, Reglamento (EB) Nr. 1260/2001 24 straipsnio 3 dalyje minimos tipinės melasos kainos pasaulio rinkoje arba Bendrijos importo rinkoje - tai šių produktų cif kainos, kurias Komisija nustatė remdamasi Reglamentu (EEB) Nr. 785/68.
Šios kainos nustatomos kas dvi savaitės Reglamento (EB) Nr. 1260/2001 42 straipsnio 2 dalyje nustatyta tvarka. Tuo dviejų savaičių laikotarpiu kiekvieną ketvirtadienį Komisija gali jas keisti, jei jos turima informacija rodo anksčiau nustatytų ne mažesnių nei 0,5 EUR už 100 kilogramų tipinių kainų pasikeitimą. Iki kiekvienos savaitės trečiadienio valstybės narės pateikia Komisijai jų turimą informaciją, minimą Reglamento (EEB) Nr. 785/68 3 straipsnyje."
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. sausio 17 d.